
			Saps que a la ciutat d’Unicòrnia els autobusos tenen ales en comptes de rodes? I que si mires al cel no hi veuràs només ocells, sinó unicorns? Sí, sí, ho has llegit bé! Unicorns! Unicorns de tota mena i de tots colors, al galop i fent piruetes pels núvols.

			Ai, perdó, no m’he presentat. Em dic Clàudia i no soc d’Unicòrnia; em refereixo que no vaig néixer aquí. Només fa quinze dies que els meus pares i jo vam venir a viure a aquesta ciutat, que està situada a un racó dels mapes perquè ningú (o gairebé ningú) la vegi. La veritat és que, quan em van anunciar que vindríem a viure aquí, em vaig pensar que era una broma... O un somni! Però per molt que em pessigui, no em desperto: Unicòrnia és real! 

			Diuen que, quan els unicorns es van començar a extingir, els van reunir tots en aquesta ciutat per protegir-los... i així Unicòrnia es va convertir en la ciutat secreta més màgica de l’univers. 

			A Unicòrnia, els semàfors no tenen colors, sinó música i focs artificials que t’avisen quan pots passar, i la gasolina està feta de cotó de sucre i xarop. Sí, sí, de debò: aquesta gasolina fa molt bona olor i te la pots menjar com si fos un caramel! És gairebé tan genial com el parc d’atraccions que hi ha al turó i que té unes muntanyes russes fetes de xiclet de maduixa. 

			 —CLÀUDIA, 

			A SOPAAAR!

			La veu del meu pare m’arriba des de la cuina, o sigui que surto volant de l’habitació per anar a sopar. Bé, volant exactament no, perquè aquí els que volen són els unicorns... però vaig tan ràpid que gairebé volo, ja m’entens. 

			Just quan estic a punt de posar-me una cullerada de sopa a la boca, el pare diu, com si res... 

			—Ja ho tens tot a punt per a demà? 

			—Què passa demà? —dic, sense entendre res. 

			—Com que què passa? Demà comences a l’Escola Màgica Superior! 

			—Demà?! —exclamo, fent un bot a la cadira, i sense voler estiro les estovalles i el bol de sopa surt disparat a l’aire i... s’embruta tot! 

			No m’ho puc creure. Com s’han oblidat de dir-me que demà començo l’escola? 

			Ja ho veus, la ciutat d’Unicòrnia és genial, però no és perfecta... perquè s’ha d’anar a classe com a qualsevol altre lloc! 

			Després de sopar, els pares i jo revisem les coses que necessitaré demà. I en són moltes! Per sort, tinc la motxilla de núvol esponjós. La vaig comprar a una botiga tot just arribar a Unicòrnia, i de debò que quan la toques sembla que estiguis acariciant un núvol. A més, com que és una motxilla màgica, no pesa gens encara que estigui plena. 

			Me’n vaig a dormir pensant en demà... Com deu ser l’escola d’aquí? 

			

			
			Coses que 

			m’imagino de l’escola

			[image: ] No hi ha taules ni cadires: 

			les classes es fan en gronxadors!

			[image: ] No existeixen els exàmens, 

			tot són jocs i concursos.

			[image: ] Hi ha classes de sortilegis, pocions màgiques      i llaminadures... però res de matemàtiques! 

			[image: ] Els professors canten les lliçons, amb orquestra i tot.

			[image: ] No existeixen les classes avorrides, només la màgia i la diversió!

			Avui és un dia important. De fet, avui és un dia superhipermegaimportant. Per què? Perquè és avui! Avui començo les classes a l’escola d’Unicòrnia! 

			Estic tan nerviosa que m’he despertat sense despertador i sense que ningú vingués a la meva habitació a avisar-me, però em poso la diadema de la sort i... ja estic a punt!

			Quan arribem a la porta de l’escola, em quedo glaçada amb el que veig. Ultracongelada com un glaçó o com un floc de neu. 

			L’escola és un corn d’unicorn enorme! És increïble. Com deu ser per dins? 

			Li dic adeu a la mare i entro a l’escola... Acompanya’m! 

			Per dins, l’escola és... encara millor! 

			No només hi ha alumnes i professors... Als passadissos hi ha animals i plantes! Començo a buscar la meva classe i, sense voler, acabo en una sala plena de corbs de colors. 

		  Un dels ocells se’m posa a sobre els cabells... És increïble! Potser s’ha pensat que és un niu. 

			Em quedaria aquí tot el matí, però he de trobar la meva classe. On deu ser? 

			Al mig del passadís, distingeixo un rètol que anuncia el meu curs. Per fi! Tot i així... arribo una mica tard, perquè la professora, que porta un monyo ple de flors, exclama: 

			—Benvinguts a la classe de pocions! 

			Pocions que 

			m’agradaria aprendre

			[image: ] Poció perquè el bròquil tingui gust de macarrons. 

			[image: ] Poció per allargar l’hora d’anar a dormir quan jo vulgui. 

			[image: ] Poció perquè els cabells no s’embullin mai.

			[image: ] Poció perquè els meus dibuixos es facin realitat.

			[image: ] Poció perquè no existeixin els deures.

			[image: ] Poció perquè la purpurina no caigui mai.

			[image: ] Poció perquè al cel hi hagi sempre un arc de Sant Martí.

			Tot i així, la poció que ens vol ensenyar la professora és molt més avorrida: 

			—Avui farem una poció perquè els enciams de l’hort creixin més ràpid. Poseu-vos les bates i les ulleres protectores, i ja podem començar! 

			Em vesteixo com una supercientífica màgica i segueixo les instruccions de la professora Florinda. Però parla molt ràpid! 

			—Primer hi poseu una mica de brilli-brilli, després tres gotes blaves i quatre de verdes. I les vermelles... 

		  Això de fer pocions sembla molt fàcil! Hi poso les gotes blaves, les verdes... I les vermelles? També, així guanyo temps. 

			—Les vermelles, no —continua la Florinda—, que són explosives. Ni tampoc les grogues, que són de pet de mofeta...

			Ha dit que les vermelles no? Miro la proveta, i de sobte... 

			De sobte en surt disparat un líquid viscós amb puntets de brilli-brilli que s’estavella contra el sostre. Quan es dispersa el fum... (perquè, sí, també hi ha fum), no sé on ficar-me. Tota la classe es peta de riure, i el noi que seu al meu costat em diu: 

			—Encara sort que no hi has posat pet de mofeta també; si no, això faria una ferum... 

			Però el pitjor de tot és la cara de la professora Florinda, que sembla a punt d’explotar, gairebé com la meva poció. Crec que no li ha fet gens de gràcia aquest petit desastre... 

		  —S’ha acabat la classe per avui! 

			Definitivament, les pocions no són el meu fort. Les matemàtiques són més avorrides, però almenys no t’esclaten a la cara! 

			Vaig a la classe següent, que és com gimnàstica... però millor, perquè aquí no has de córrer: has de volar! 

			És la classe de vol d’unicorn! 

			M’encanta veure com els companys volen pel cel. Fins que de cop i volta...

			—Clàudia, tu també has de volar! —exclama el professor Rossí—. Quina pirueta faràs? 

		  Pirueta? Jo? Volar? Impossible! 

			Tots els companys de classe són d’Unicòrnia, i per a ells sembla que volar és més fàcil que caminar... però fins fa pocs dies, al meu món només volaven els ocells i els avions. 

			—Jo... és que... no he volat mai —confesso al professor. 

			De fet, abans d’arribar a Unicòrnia, no havia vist MAI cap unicorn... Em pensava que només sortien a les pel·lícules o als llibres! 

			—Doncs ja és hora que n’aprenguis... —insisteix el professor, acostant-me un unicorn. 

			Després de l’explosió a la classe de pocions, crec que val més que no m’arrisqui a enfilar-me a un d’aquests animals, perquè ves a saber què pot passar. Per tant, busco excuses per lliurar-me’n. 

			—És que avui em fa mal el genoll, millor que ho deixi per a un altre dia. 

		  —Però si el genoll no el necessites pas per a res, només cal que t’agafis bé a les regnes... 

			—No, és que també tinc les mans fatal...

			Bé, sembla que per avui m’he salvat de volar, però just quan pensava que podria aprendre’n a poc a poc, el professor diu: 

		  —D’aquí a dos dies us faré un examen per valorar el nivell que teniu. Si és molt baix, potser algú haurà de baixar de curs. 

			Ai! M’està mirant a mi! Ja veig que hauré de volar tant sí com no, però... com ho faré?

UNICÒRNIA, AVENTURES AMB BRILLI-BRILLI

Hola!

Soc la Clàudia i acabo de mudar-me a Unicòrnia. És el lloc més màgic de l'univers!

Aquí els unicorns volen i a l'escola fem classe de pocions... res de matemàtiques!

Sí, Unicòrnia és genial, però no és perfecta: a l'Escola de Màgia Superior també hi ha exàmens, i just en dos dies tinc l'examen de vol d'unicorn! 



Podré aprendre a volar en un temps rècord? 



L'Ana Punset va néixer a Tarragona el 1981 on va viure fins que va començar els estudis universitaris de Comunicació Audiovisual a la Universitat Pompeu Fabra, a Barcelona. Després de participar en alguns projectes de cinema i televisió i cursar el Màster d'Escriptura per a Cinema i Televisió de la Universitat Autònoma de Barcelona, a més de diversos cursos de l'Escola d'Escriptors de Madrid, va començar a treballar al món de la premsa escrita. És autora de la sèrie juvenil «El club de les vambes vermelles», que s'ha convertit en un gran èxit de ventes. 

Índex





	Un embolic amb brilli-brilli

	

			1. Benvinguts a Unicòrnia

			2. Una escola mágica

			3. Noves amigues

			4. Un dia perfecte

			5. Classe de vol

			6. Una ciutat mágica

			7. Sense por

			8. Qüestió de confiança

			9. Hora de volar

			Si t'ha agradat aquest llibre, no et perdis...

			

		
Sobre aquest llibre

Sobre Ana Punset

EMiLy DIcKINSON

Gracies per la teva lectura.

A penguinllibres.club trobards les millors
recomanacions de llibres.

Uneix-te a la nostra comunitat i viatja amb nosaltres.

Ei0@penguinliibres

